ועדת הפנים והגנת הסביבה, כנסת 20, פרוטוקול מספר 702, 2018-07-15 10:14

זאב בנימין בגין: בוקר טוב, אני פותח את הישיבה הזאת מתוך התנצלות נוספת, הפעם לפרוטוקול, על האיחור.

זאב בנימין בגין: אנחנו הצבענו בהצעת חוק מסוימת שהיא במחלוקת קשה ונקראתי לוועדה הזאת.

זאב בנימין בגין: אני חבר בשתי הוועדות ולמזלי הן יושבות חדר ליד חדר אז הריצה איננה ארוכה.

זאב בנימין בגין: נותרו לנו שלושה רבעים של השעה עד השעה 11:00.

זאב בנימין בגין: הנושא כפי שהועבר מן המליאה אל הוועדה, מוכנות כוחות ההצלה הימיים.

זאב בנימין בגין: בהסכמתו של המציע, אני מציע לכנות את הנושא "מוכנות שירותי ההצלה לחופי הארץ" אולי זה גם כולל ים המלח וגם הכינרת.

ג'מעה אזברגה: ההצעה מקובלת עלי, אדוני.

זאב בנימין בגין: את התוכן יציג כמובן החבר המציע חבר הכנסת ג'מעה.

זאב בנימין בגין: בבקשה.

ג'מעה אזברגה: תודה רבה אדוני היושב ראש, תודה רבה חברי הנוכחים שבאו לנושא החשוב הזה.

ג'מעה אזברגה: אדוני היושב ראש, רק אתמול בערב איימן דרוויש בן 44 מכפר יאסיף טבע בחוף אכזיב כשניסה להציל את הבן שלו ועוד בחור אחד שהוא מאושפז בבית חולים, שהוא ניסה להציל אותו, כבר שלושה אנשים נפגעו מזה.

זאב בנימין בגין: ועוד אלמוני בחוף תל אביב.

ג'מעה אזברגה: לא אלמוני.

זאב בנימין בגין: בחוף תל אביב.

ג'מעה אזברגה: לא, בחוף אכזיב.

זאב בנימין בגין: אני אומר, מלבד זאת, מישהו שנמצא בחוף תל אביב.

קריאה: יותר טובעים למוות בתל אביב.

ג'מעה אזברגה: אנחנו מצטערים על כל אדם שמת ושולחים את תנחומינו למשפחות הנפטרים והטובעים.

ג'מעה אזברגה: הנושא הזה הוא כזה חשוב שטובעים הרבה אנשים.

ג'מעה אזברגה: הגשתי את ההצעה הזאת מה-10 ליולי אדוני היושב ראש, ואני שמח שסוף סוף הגיע הזמן לדון בנושא.

ג'מעה אזברגה: דיברתי עם חברי חבר הכנסת יואב קיש שאנחנו נעשה את הדיון החשוב הזה לפני תחילת עונת הרחצה.

ג'מעה אזברגה: זה לא קרה אמנם, אבל זה קרה עכשיו ואנחנו באמצע, חודשיים אחרי תחילת עונת הרחצה ובכל זאת אני חושב שזה נושא חשוב מאוד.

ג'מעה אזברגה: אנחנו מדברים על הצעה לסדר שהיא פוגעת ביום יום ויכולה לפגוע בכל אחד מאתנו.

ג'מעה אזברגה: לצערי הרב המצב בחופים היום הוא כזה שיש כוחות הצלה, יש מצילים, יש מד"א ויש משמר החופים, אבל לפי מה שהבנתי, לא מסונכרנים ביניהם.

ג'מעה אזברגה: פניתי בעקבות זה כי גם אין לנו הרבה מידע, פניתי לממ"מ ותודה רבה על החומר שסיפקו לנו, ולמדתי מזה הרבה.

ג'מעה אזברגה: באמת עשו עבודה יפה ומסודרת, ואני מקווה לפתוח את הדיון הזה, אולי עד עכשיו טבעו 10 או 11 אנשים מתחילת 2018.

ג'מעה אזברגה: נפתח את הדיון ברשותך אדוני היושב ראש, ובסוף אנחנו מקווים שנגיע להמלצות ובסופו של יום מדובר בגופים שיש להם מצוקה, אם זה תקציבית, מצוקת ציוד, לפעמים צריך להתחדש.

ג'מעה אזברגה: בכך סיימתי את דברי הפתיחה שלי ונתחיל את הדיון וברשותך תגיד לפי הסדר שרשום לך, אם בכלל על מנת שנגיע לסיכום ואני מקווה שנפיק את התועלת המרבית מהיום הזה.

זאב בנימין בגין: תודה רבה.

זאב בנימין בגין: אני מודה לך על היוזמה.

זאב בנימין בגין: אנחנו נפנה גם על פי הדברים שאתה השמעת כדי לשמוע נתונים ממחלקת המחקר והמידע של הכנסת.

זאב בנימין בגין: ד"ר אילה אליהו בבקשה.

אילה אליהו: תודה רבה.

אילה אליהו: אנחנו נציג נתונים ממסמך שהגשנו לחבר הכנסת אזברגה בנובמבר 2017.

אילה אליהו: זמין עבורכם באתר הכנסת.

אילה אליהו: שירותי ההצלה בחופים בישראל, יש חופים מוכרזים שבהם יש שירותי הצלה בעונת הרחצה, השירותים האלה ניתנים על ידי הרשויות המקומיות שאחראיות גם על תפעול החופים, ובדרך כלל לא גובות דמי כניסה.

אילה אליהו: בחופים הלא מוכרזים ובזמנים שאין שירותי הצלה על ידי הרשויות השיטור הימי של משטרת ישראל אחראי על ההצלה, כשיש לו כמה בסיסים, שלושה בים התיכון, אחד בכנרת ואחד בים סוף ויש לו גם תפקידים נוספים מלבד פעולות ההצלה.

אילה אליהו: מערך החופים בישראל מחולק לחופים מוכרזים מותרים לרחצה, לחופים אסורים ולחופים חסרי סטטוס, כשבשנת 2017 היו 149 חופים מוכרזים מותרים לרחצה, שהם רק 6% מסך החופים בישראל.

אילה אליהו: משרד הפנים מתכנן לפתוח חופים חדשים, כאשר הייתה תכנית לפתוח 24 חופים חדשים בין השנים 2015-2020.

אילה אליהו: אנחנו יודעים שלשנת 2017 היו כמה עיכובים בביצוע, לא כל החופים שתוכננו להיפתח נפתחו.

זאב בנימין בגין: האם בדרך כלל החלוקה של מספר המתרחצים בעיקרה שווה בין החופים השונים?

זאב בנימין בגין: כי יכול להיות שהנתון הזה של מספר החופים איננו מצביע על רמת השימוש בהם, ייתכן שמקרי הטביעה קשורים לאיזה שהיא הסתברות מתוך כלל המתרחצים, אני לא בטוח שזה כך, אבל השאלה אם אנחנו מכירים גם את ההתפלגות הזו.

אילה אליהו: יש הבדלים כמובן בשימוש בחופים, אין - - - מספר המתרחצים - - -

זאב בנימין בגין: כך אני חושב.

זאב בנימין בגין: יש חופים קטנים, לא צריך לנקוב בשמותיהם, ואני שואל, אם אין לך את הנתונים עכשיו תעזבו את זה אבל האם המדד הנכון בהסתכלות הלאומית הכללית הוא מספר החופים או היחידה שבה אנחנו צריכים לעסוק הוא החוף ולא מספר המתרחצים לקילומטר מרובע או ל-300 מטר חוף.

אילה אליהו: זה אחד המדדים, הוא מדד חשוב כי אנחנו שומעים שיש עומס באופן כללי בחופים, לכן זה נראה שיש כנראה צורך בפתיחת חופים חדשים ומשרד הפנים אומר את זה גם.

אילה אליהו: בנוסף, יש עוד נתון שהוא מספר המתרחצים שבאים להתרחץ בכל חוף - - -

ג'מעה אזברגה: המבקרים שהם מחוץ לישוב.

אילה אליהו: זה לא ברשות עצמה, ויש כאן פערים.

זאב בנימין בגין: והאם יש לנו משך השנים נתונים בשאלה האם בחוף מסוים אנשים טבעו, בעניין זה אין חשיבות, בעניין זה אם טבעו ומתו כתוצאה מהטביעה או טבעו ונזקקו לשירותי ההצלה.

זאב בנימין בגין: יש חופים אופייניים כאלה?

אילה אליהו: לי אין את הנתונים.

אילה אליהו: אז עונת הרחצה נמשכת לרוב שישה חודשים, כשבחלק מהחופים יש שירותי הצלה במשך שמונה חודשים וכ-30 חופים פתוחים במשך כל השנה, יש גם הבדלים בין שעות ההצלה, מינימום שמונה שעות אבל יש גם חופים שבהם יש יותר שעות.

אילה אליהו: לפי משרד הפנים עלות האחזקה והתפעול של חוף היא בין 800,000 שקלים ל-1,200,000 שקלים בשנה, כשמשרד הפנים מעביר 7.5 מיליון שקלים שמתחלקים בין כל הרשויות עבור ציוד הצלה.

אילה אליהו: בנוסף יש תקציב - - -

זאב בנימין בגין: חוזרת השאלה מהו הבסיס לחלוקה.

אילה אליהו: יש קריטריונים שונים.

זאב בנימין בגין: אני שואל, מהו הבסיס לחלוקה?

אילה אליהו: זה לפי הצרכים של החופים, יש חופים שבהם יש ציון מיושן במיוחד, כאלה שיש להם תכניות לשיפוץ, זה מתחלק בין כל הרשויות.

אילה אליהו: בנוסף יש תקציבים שמיועדים ייעודית לרשויות שנחשבות חלשות.

אילה אליהו: יש 7 מיליון ₪ בשנה לרשויות חלשות לפי ניתוח מ-2018 והיה תקציב מיוחד של 10 מיליון ₪ לשנים 2017-2018.

אילה אליהו: עכשיו יש לנו נתונים של מקרי טביעות למוות בשנים 2017 ונתונים חלקיים ל-2018.

אילה אליהו: יש לנו נתונים עד 25 ביוני.

אילה אליהו: ב-2017 היו 36 מקרי מוות, כאשר אנחנו רואים שבסך הכל רוב המקרים הם כשאין שירותי הצלה, ומחוץ לעונת הרחצה.

אילה אליהו: זה גם בשנים קודמות.

ג'מעה אזברגה: גבירתי זה רק בחופים המאושרים.

ג'מעה אזברגה: חופים שהם לא מאושרים לא נכנסים לסטטיסטיקה.

אילה אליהו: לא, יש כאן את סך הכל.

ג'מעה אזברגה: כולל?

אילה אליהו: סך הכל המקרים.

אילה אליהו: בשנת 2018 אנחנו רואים שיש נתונים רק עד סוף יוני כשעונת הרחצה התחילה באמצע אפריל ואנחנו שמענו, כפי שציינת חבר הכנסת, שהיו עוד מקרים בסוף השבוע האחרון.

זאב בנימין בגין: אם כך מה יועילו תוספות תקציב בחופים אם רוב הטובעים הם בעונות שאין שירותי הצלה או בחופים שאין בהם בכלל מלכתחילה מצילים.

זאב בנימין בגין: מה יועילו חכמים בתקציביהם?

אילה אליהו: אם מאריכים את עונת הרחצה, אז יש - - -

זאב בנימין בגין: עונת הרחצה לגביכם זה עונת ההצלה, לא עונת הרחצה.

זאב בנימין בגין: או קיי.

זאב בנימין בגין: זה לא העונה שבה אנשים מגיעים לחוף.

אילה אליהו: לא בהכרח.

זאב בנימין בגין: אז זו עונת שירותי ההצלה.

זאב בנימין בגין: אני מציע לדייק, אני למשל טעיתי במובן הזה.

זאב בנימין בגין: בסדר.

סמי עלי: כי הרחצה לפעמים מתחילה לפני שמתחילים שירותי ההצלה.

ג'מעה אזברגה: בשעות שאין שירותים, 86% מהמקרים לפי הדו"ח שלכם, קרו בשעות שאין שירותי הצלה.

ג'מעה אזברגה: זה המון.

אילה אליהו: אנחנו קיבלנו ממשרד הפנים פילוח לפי לאום.

אילה אליהו: יהודים, לא יהודים, תיירים, ויש גם הרבה מקרים של טביעות שלא ידוע מהו המוצא של הטובעים.

אילה אליהו: בשנת 2016, 21% היו ערבים, כשיש 22% שלא ידוע מיהם הטובעים.

זאב בנימין בגין: זאת אומרת שהם תושבי חוץ.

אילה אליהו: לא.

אילה אליהו: יש לנו תיירים, 16%.

אילה אליהו: זה יכול להתחלק לשאר ה- - -

זאב בנימין בגין: אבל הם כן מזוהים.

זאב בנימין בגין: הם לא נותרו אלמונים, יש להם תעודות.

אילה אליהו: אני לא יודעת.

זאב בנימין בגין: למה זה חשוב?

עאטף חיר אל-דין: סליחה, בנקודה הזאת של לא ידוע.

עאטף חיר אל-דין: אלה שלא ידועים למעשה טבעו בשעות הלילה, בשעות מאוחרות, אזרחים גילו אותם, פונו על ידי מד"א, הועברו לבתי חולים ואחרי זה אנחנו לא יכולים לקבל את הנתונים.

עאטף חיר אל-דין: אבל בטוח שהם אחרי זה בבית החולים כבר זוהו ויודעים מה הזהות שלהם.

אילה אליהו: אני אסיים - - -

זאב בנימין בגין: על פי זאת צריך לדון לא רק בהארכת תקופת שירותי ההצלה אלא גם בהארכת שעות שירותי ההצלה, על פי הנתון הזה.

זאב בנימין בגין: כן?

זאב בנימין בגין: טוב.

אילה אליהו: לסיכום ציינתי פה מספר פערים.

אילה אליהו: אנחנו רואים מספר נמוך של חופים מוכרזים מותרים לרחצה, אי התאמה בין מספר החופים המוכרזים לבין הגידול באוכלוסייה ובתיירות ועיכוב בביצוע תכניות להרחבת מערך החופים.

אילה אליהו: מבחינת התקציב אנחנו רואים שעלות התפעול של החופים מוטלת על הרשויות המקומיות בעוד מספר רב של מתרחצים מגיעים מחוץ לרשות.

אילה אליהו: ככלל, לרשויות אסור לגבות דמי כניסה, יש סיוע חלקי של משרד הפנים.

אילה אליהו: מבחינת בטיחות יש ליקויי בטיחות ומחסור בכח אדם של מצילים.

אילה אליהו: אין מערכת קשר ישירה בין המצילים לבין המשטרה ומד"א, יש מחסור בפקחים ברשויות המקומיות, יש מחסור בפקחים של משרד הפנים בפיקוח על הרשויות המקומיות ואין סנקציות מספקות מול הרשויות.

ג'מעה אזברגה: כמה פקחים יש בסך הכל?

ג'מעה אזברגה: שניים?

אילה אליהו: שניים.

אילה אליהו: שני פקחים של משרד הפנים.

ג'מעה אזברגה: שניים אדוני היושב ראש.

ג'מעה אזברגה: שני פקחים על כל החופים.

זאב בנימין בגין: כמעט כמו באתרי בניה.

זאב בנימין בגין: אבל זה משרד אחר.

ג'מעה אזברגה: אתרי בניה 17 פקחים.

אילה אליהו: מבחינת השיטור הימי אנחנו רואים פרישה מצומצמת של הבסיסים, בחלק מהחופים אין נוכחות משטרתי בפרקי זמן ארוכים ואין נהלי עבודה של השיטור הימי מול המצילים.

אילה אליהו: תודה רבה.

זאב בנימין בגין: משרד הפנים בבקשה.

זאב בנימין בגין: מר חיר אל דין, מנהל תחום אתרי רחצה, תן לנו תמונה, נשתדל להיות מתומצתים כדי שנפיק את המירב מהדיון המקוצר הזה, אני שוב מתנצל עליו.

עאטף חיר אל-דין: אני מנהל אגף חופי רחצה ומנהל תחום.

עאטף חיר אל-דין: אני רוצה להתחיל למעשה בנושא הטביעות למוות.

עאטף חיר אל-דין: כפי שהזכירה איילה 86% מכל הטובעים הם טובעים שאין בהם שירותי הצלה, או בחופים שיש בהם שירותי הצלה ובשעות שהתחנות לא פעילות.

עאטף חיר אל-דין: לכן הנקודה פה היא נכון, צריך להאריך את שעות הפעילות של המצילים, אבל שעות הפעילות הן למעשה, מי שמעסיק את המצילים זה הרשויות המקומיות והן אלה אשר הסכמי העבודה בינם לבין המצילים.

ג'מעה אזברגה: אין הסכם יחיד בין כל הרשויות והמצילים.

עאטף חיר אל-דין: יש הסכם.

עאטף חיר אל-דין: שעות העבודה ומנוחה, יש חוק שעות עבודה ומנוחה ולפי זה הרשויות פועלות עם המצילים.

עאטף חיר אל-דין: לגבי הפיתוח, נכון, קיים מחסור בחופי רחצה יחסית לגידול באוכלוסייה.

עאטף חיר אל-דין: אבל אני רוצה לסבר את האוזן, בשנת 2010 היו 138 תחנות הצלה, היום בשנת 2018 אנחנו עומדים על 157 תחנות הצלה, שזה גידול של 19 תחנות הצלה מ-2010.

זאב בנימין בגין: מה שעות הפעילות בדרך כלל?

זאב בנימין בגין: בכל החופים אחיד?

עאטף חיר אל-דין: החוק קובע שעות פעילות, שמונה שעות לפחות וזה תלוי בהסכמים של הרשות המקומית עם המצילים.

עאטף חיר אל-דין: אם מאריכים או לא, בדרך כלל הם פועלים או שהתחנות ההצלה פעילות מעבר לשמונה שעות, לפחות תשע, עשר שעות ביממה.

עאטף חיר אל-דין: יושב פה גם יו"ר ארגון המצילים והוא יודע בדיוק מה קורה.

עאטף חיר אל-דין: לגבי הפיתוח, הכנו תכנית של פיתוח חופים חדשים.

עאטף חיר אל-דין: ב-2015 נפתחו שלושה חופים, ב-2016 שלושה חופים, ב-2018 היום בתחילת העונה, פתחנו שמונה תחנות הצלה נוספות, מתוך ה-24 של התכנית הרב שנתית שהכנו עד ל-2020.

עאטף חיר אל-דין: 18 תחנות הצלה פתחנו מתוך 24 תחנות שאמורות להיפתח, ואנחנו מעודדים את הרשויות בקשר לתקציבים, וגם מתקצבים, אנחנו קיבלנו מהאוצר 10 מיליון שקלים לפיתוח חופים חדשים.

עאטף חיר אל-דין: לקראת החודש הבא אנחנו מוציאים קול קורא לכל הרשויות המקומיות שכל מי שרוצה לפתוח חוף חדש, הוא יקבל, קודם כל יגיש בקשה בהתאם ונאשר ואנחנו תמיד נעודד פתיחת חופים חדשים.

זאב בנימין בגין: תן לי להבין, התקציב הזה אתה קורא לו פיתוח.

עאטף חיר אל-דין: פיתוח חופים חדשים.

זאב בנימין בגין: אני שואל האם הפיתוח מוקדש לשירותי הצלה בלבד או לפיתוח כללי, נופי.

עאטף חיר אל-דין: לא, רק לתחנות הצלה.

זאב בנימין בגין: לזה אתם קוראים פיתוח, רק שתהיה לנו שפה משותפת.

עאטף חיר אל-דין: בדיוק.

ג'מעה אזברגה: אדוני היושב ראש, למשרד הפנים יש תכנית משנת 2015 עד 2020 לפתוח 24 תחנות, סליחה, חופים נכון?

עאטף חיר אל-דין: נכון.

עאטף חיר אל-דין: תחנות הצלה.

עאטף חיר אל-דין: תחנת הצלה זה חוף רחצה מוכרז, זו הכוונה.

עאטף חיר אל-דין: כי החוק קובע שצריך להתרחץ רק בחוף רחצה מוכרז.

עאטף חיר אל-דין: מי שמתרחץ בחוף - - -

ג'מעה אזברגה: ב-2018 נפתחו שמונה?

עאטף חיר אל-דין: כן.

עאטף חיר אל-דין: שמונה תחנות ב-2018 נפתחו.

עאטף חיר אל-דין: תקציבים, אנחנו גם למעשה מסייעים, הבעיה בחופים זה לא לפתוח חוף רחצה.

עאטף חיר אל-דין: אוקיי, פתחנו חוף רחצה, עלה 2 מיליון, 3 מיליון.

עאטף חיר אל-דין: הנקודה היא להפעיל אותו כפי שהוזכר פה, בין 800,000 ל-1,200,000 שקל להחזיק חוף רחצה כולל כוח אדם שצריך לפעול בחוף הרחצה.

עאטף חיר אל-דין: שנתי.

עאטף חיר אל-דין: לכן התקציב הזה, הרשויות לא ששות כל כך לשים את הכספים האלה, מה עוד שהטיעון הוא למעשה שלא רק התושבים של אותה רשות מקומית מגיעים לאותם חופים אלא מגיעים מכל הארץ.

עאטף חיר אל-דין: היה לנו 7 מיליון שקל שקיבלנו מהאוצר עד שנת 2016, - - - על דמי כניסה, לשש רשויות מקומיות היה אישור לגבות דמי כניסה בעשרה חופים בלבד בכל הארץ.

זאב בנימין בגין: טוב, לא נוכל להיכנס לפירוט, באמת זמננו קצר.

זאב בנימין בגין: אתם טוענים שדרוש לכם עוד תקציב מלבד התקציב המיוחד שכבר קיבלתם?

עאטף חיר אל-דין: להפעלה שוטפת.

עאטף חיר אל-דין: לא לפיתוח אלא להפעלה שוטפת.

זאב בנימין בגין: לו קיבלתם, לפעמים זה קורה, מקבלים תוספת תקציב אבל אין יכולת ארגונית, אחרת, לממש את התקציב הזה, התקציב הזה הוא עד שנת 2020 או ל-2018-2019?

עאטף חיר אל-דין: לא, לשנת 2018.

עאטף חיר אל-דין: בתקציב 2017-2018 קיבלנו עשר ועוד עשר, ו-2019 - - -

זאב בנימין בגין: בסדר, אבל השנים האלה, התקציב מספק את צרכי התכנית שלכם?

עאטף חיר אל-דין: נכון.

עאטף חיר אל-דין: בהחלט.

זאב בנימין בגין: טוב.

זאב בנימין בגין: אני מבקש ממר חאלד ג'ורבאן, מזכיר מועצת ג'יסר א-זרקא, אתה גם מנהל חוף הרחצה בישוב.

זאב בנימין בגין: תתאר לנו את הבעייתיות, באמת בקצרה.

זאב בנימין בגין: כולם מכאן מתבקשים לקצר.

זאב בנימין בגין: אני עוד 10 דקות אצטרך לשוב להצבעה נוספת, אבל לא נפסיק את הדיון והדיון יימשך.

חאלד ג'ורבאן: אני לא ארחיב, לא אכנס לתפקידים של אנשים פה שעושים את עבודתם נאמנה.

חאלד ג'ורבאן: אני אדבר ספציפית על ג'סר א-זרקא.

חאלד ג'ורבאן: ג'סר א-זרקא קודם כל מוגדרים כמועצה מקומית.

חאלד ג'ורבאן: לפי הוראות משרד הפנים ולפי החוק אנחנו חייבים להעסיק רק שני מצילים להבדיל משלושה בערים אחרות.

חאלד ג'ורבאן: למרות שאותה כמות אנשים מגיעה עד אלינו.

חאלד ג'ורבאן: אנחנו גם בתכנית הבראה, כך שהסבל הוא ממש כפליים.

חאלד ג'ורבאן: עלות שנזכרה פה, כמעט מיליון שקל, עולה למועצה מקומית ענייה בתכנית הבראה כמו ג'סר א-זרקא, בנוסף לעוד חוף, למרות שיש לנו רק חוף אחד מוכרז יש עוד חוף שלא מוכרז ויש עוד חוף שאסור לרחצה.

חאלד ג'ורבאן: ואנחנו בדיוק נתקלים כאן בעוד בעיה נוספת שאין לנו שירותי פיקוח וזה מאותם טעמים שאמרתי, שאנחנו בתכנית הבאה ומשרד הפנים אפילו לא מאשר לנו להעסיק עוד פקחים.

חאלד ג'ורבאן: יש לנו אותן בעיות של אותם חופים אחרים, בשעות אחרי הצהריים.

זאב בנימין בגין: הוא לא מאשר תקציב לפקחים.

זאב בנימין בגין: הוא לא אוסר עליך להעסיק פקחים.

חאלד ג'ורבאן: גם בחצי משרה לו.

חאלד ג'ורבאן: - -- משרה להעסיק, אין.

חאלד ג'ורבאן: למרות שיש לי חוק עזר ואני לא יכול להפעיל אותו נגד אנשים שבאים אחרי שעות הפעילות, אחרי שש-שבע, כשעדיין אור ואנשים נכנסים והיו מקרים, לפני שנתיים במאי 2016 טבע אצלנו בחור צעיר, מאותה סיבה, הוא נכנס אחרי שבע למים, אחרי שהמצילים כבר הלכו.

חאלד ג'ורבאן: אז אין לי שירותי פיקוח, אני לא יכול לאכוף את החוק.

חאלד ג'ורבאן: נכון שאנחנו מקבלים תקציבי פיתוח אבל בשוטף יש לנו בעיה רצינית מאוד.

חאלד ג'ורבאן: זה מה שרציתי להדגיש.

חאלד ג'ורבאן: תודה.

זאב בנימין בגין: תודה שהגעת מרחוק ביום ראשון עם הפקקים.

זאב בנימין בגין: תן לי בבקשה להבין, עאטף.

זאב בנימין בגין: אם אני מבין נכון מזכיר המועצה המקומית היחיד שהגיע.

זאב בנימין בגין: לדידכם יש ייחוד בג'יסר?

זאב בנימין בגין: מלבד שהיותו חוף יפה באופן יוצא מן הכלל?

עאטף חיר אל-דין: ג'סר מבחינתנו מקבלת גם תקציב מהתקציב השוטף שאנחנו מחלקים היות והיא גם רשות חלשה ואיננה איתנה, מתוך זה, יש לה נתח.

עאטף חיר אל-דין: הרי יש לה רק חוף אחד.

עאטף חיר אל-דין: הבסיס למעשה לחלוקת התקציב הזה לרשויות חלשות שאינן איתנות גם, מתבסס על מספר החופים המוכרזים באותה רשות.

עאטף חיר אל-דין: הרי סתם אני אתן לו כסף?

עאטף חיר אל-דין: יש לו חוף אחד, ואז מה קורה עם רשות אחרת שיש לה שלושה חופים?

עאטף חיר אל-דין: אז הנתח שלה יחסית - - -

זאב בנימין בגין: אני לא יודע אם זה נתמך במספרים שביחוד בשנים האחרונות יותר אנשים מכירים את החוף, יותר אנשים שחשים צפיפות בחופים אחרים מצטופפים עכשיו בג'יסר, אני מקווה שיש בזה הכנסות מסוימות במועצה לפחות שמוכרים ארטיקים שם.

סמי עלי: זה מצריך שינוי של מנגנון חלוקה מחדש אולי, כל המציאות החדשה.

זאב בנימין בגין: אתם ערים להתפתחות המואצת, אני חושב שהיא מיוחדת אולי לעוד שניים שלושה, אבל בג'יסר קורים דברים בשנים האחרונות, מבורכים מבחינתי, לפחות אתם על המפה, אם כי הבעיות לא נפתרו.

עאטף חיר אל-דין: ג'יסר לא מקופחת, הוא יודע, מקבלים מכל מה שהם מבקשים.

עאטף חיר אל-דין: נכון?

חאלד ג'ורבאן: בפיתוח אמרתי שאין לי בעיה, הבעיה שלי זה בשוטף, ואמרתי, אני ממש מועצה עניה בתכנית הבראה עם גירעון שנתי של 8 מיליון שקל, וזה הרבה יחסית למועצה מוחלשת כמו ג'סר א-זרקא.

זאב בנימין בגין: עאטף, אני מציע, יש כאן השתדלות מיוחדת מטעם המועצה, תיקחו את זה בחשבון בהמשך.

זאב בנימין בגין: גם במידה מסוימת בגלל העובדה שציינתי, אני לא מומחה לחופים, אני ירושלמי.

זאב בנימין בגין: זה עניין אחר.

זאב בנימין בגין: אבל בכל זאת, אני ער לזה.

זאב בנימין בגין: בסדר?

חאלד ג'ורבאן: כבוד היושב ראש, מגיעים 80,000 לג'יסר.

סמי עלי: הרבה אנשים אוהבים את הדיונות שם ומגיעים, אנשים אפילו מהמגזר החרדי.

סמי עלי: בגלל הלבוש הצנוע, ממש מגיעים הרבה אנשים.

זאב בנימין בגין: כן.

זאב בנימין בגין: המפרץ מאוד מתאים לזה.

זאב בנימין בגין: כן.

חאלד ג'ורבאן: אני אומר, בג'יסר מגיעים 80,000 לפי הממ"מ, לישוב של 14,000.

זאב בנימין בגין: זה לא היה כך.

ג'מעה אזברגה: אני לא מכיר את החוף, אני בכלל במדבר.

ג'מעה אזברגה: אני כאיש שחי במדבר גם לא מכיר את החוף.

זאב בנימין בגין: ברהט בונים עכשיו את בריכת השחייה הראשונה לבדואים.

זאב בנימין בגין: טוב.

זאב בנימין בגין: אז עכשיו אנחנו נפנה לזק"א.

זאב בנימין בגין: מפקד יחידת הצוללים.

זאב בנימין בגין: אני רוצה שאנשים לא יטבעו בכלל, אני הולך עד צוללים.

זאב בנימין בגין: בבקשה.

זאב בנימין בגין: תציג את עצמך בקולך ובאופן מדויק.

חיים יהודה אותמזגין: אני מפקד יחידת הצוללים של ארגון זק"א.

חיים יהודה אותמזגין: אנחנו כמובן חלק מהמענה שלאחר אירוע הטביעה שמטפל במשפחה ועומד לצידה עד שהנעדר נמצא, וזה באמצעות יחידת צוללים מקצועית שאנחנו מפעילים.

חיים יהודה אותמזגין: אנחנו כאן תחת הכותרת של האם מוכנות יחידות ההצלה קיימת או לא, התשובה שלנו היא שיש צורך בהרבה מאוד שיפור בסוגיית מוכנות כוחות ההצלה גם למתן תגובה בעזרה מיידית ואסור לנו להניח לעובדות שבמשך כמה ימים יכול להיות אדם מתחת למים והמשפחה שלו נמצאת ועומדת חסרת אונים על החוף על מנת לקבל עזרה וסיוע.

חיים יהודה אותמזגין: יש הרבה מה לעשות בעניין הזה, קצרה היריעה מלהרחיב כרגע אבל בהחלט שיש לנו אמירה בעניין הזה.

זאב בנימין בגין: תודה.

זאב בנימין בגין: רק שאני אבין, עאטף, איך אתם קשורים.

זאב בנימין בגין: זה רשמי, חצי רשמי או שאנחנו באותה מסכת?

עאטף חיר אל-דין: גם זק"א, גם מד"א, גם כל כוחות ההצלה שנמצאים הם למעשה הקשר שצריך להיות עם הרשויות המקומיות כי הם למעשה נמצאים בשטח, הם למעשה מגלים את הטביעה והם קוראים להם כדי להציל.

זאב בנימין בגין: כשאתם מממנים שירותי הצלה בחוף, אתם לוקחים בחשבון את האנשים האלה, או מדובר רק על המצילים עצמם, שזה קו ראשון, מגיבים ראשונים כדי לנסות להגיע לטובע?

עאטף חיר אל-דין: לוקחים בחשבון רק את המצילים, כוח האדם שעובד בחוף פיזית.

עאטף חיר אל-דין: זה גם ניקיון וזה גם מגיש עזרה ראשונה שמחויב להיות בכל חוף רחצה.

זאב בנימין בגין: קודם כל הצלת החיים.

זאב בנימין בגין: אחר כך הבנתי ממך שאתם בשלב הבא הטראגי בו המשפחה נחשפת לאסון, והטובע מקומו לא ידוע.

זאב בנימין בגין: הבנתי.

זאב בנימין בגין: תודה.

ג'מעה אזברגה: אחת המטרות שלנו אדוני היושב ראש, להציף את העניין על מנת לעשות סנכרון בין כל הגופים האלה.

ג'מעה אזברגה: זו אחת המטרות, לא רק התקציב.

ג'מעה אזברגה: בדיוק זה מה שאני, אני חותר לזה לפחות.

זאב בנימין בגין: לכן שאלתי מי ומה בחוברת, שנדע מי קשור רשמית, חצי רשמית.

זאב בנימין בגין: אבל אני מציע מיכאל שנשמע עוד שתיים-שלוש תלונות ואז תוכל להתכונן.

זאב בנימין בגין: יו"ר ארגון המצילים אבי אפיה בבקשה.

אבי אפיה: בוקר טוב לכולם.

אבי אפיה: אני יו"ר ארגון המצילים, מכהן בתפקיד כבר מ-1995, 1996.

אבי אפיה: בדרך כלל אני פה לפני סכסוכי עבודה וסגירת חופים אבל כבר שנתיים אנחנו בהסכם קיבוצי, אין סכסוכי עבודה, עובדים מהבוקר עד הלילה, ככל שנדרשים.

אבי אפיה: הייתי בוועדות קודמות שהיו פה, דנו בסוגיה להאריך את שעות הרחצה, מירי רגב הייתה יו"ר הוועדה בזמנו, ביקשה, אמרנו שאנחנו מוכנים כל מה שיידרש בשביל להציל חיי אדם, אנחנו יושבים שם כל היום, וגם נדרשנו להאריך את תקופת עונת הרחצה.

אבי אפיה: גם זה מבחינתנו נעשה.

אבי אפיה: מצילים דור ב' כבר נערכים מחודש לפני עונת הרחצה וחודש אחרי עונת הרחצה, כך שעונת הרחצה היום היא אמורה להיות שמונה חודשים עם הזמן.

אבי אפיה: כרגע היא שישה חודשים באופן פורמלי, תחילת עונת הרחצה מתאפשרת על ידי זה שמצילים מדור ב' פותחים את עונת הרחצה עם תחנה או שתיים ומסיימים את עונת הרחצה גם תחנה או שתיים.

אבי אפיה: מבחינתנו אנחנו עושים מקסימום שאפשר, הטביעות נעשות מחוץ לתחומי הרחצה המוכרזים ובשעות שאנחנו לא נמצאים.

אבי אפיה: כשאנחנו נמצאים, רוב הטביעות, אנחנו מגיעים אליהם, כמעט שאדם לא יודע שהוא עומד לטבוע אנחנו כבר לידו, מי שמכיר - - -

זאב בנימין בגין: על זה יש לנו מספרים?

זאב בנימין בגין: יש סיכום במשרד הפנים - - -

עאטף חיר אל-דין: אי אפשר לעקוב אחרי זה.

אבי אפיה: אני אסביר לירושלמים.

זאב בנימין בגין: אני שואל, כי אם המספר הוא גדול יש לו ערך חינוכי.

זאב בנימין בגין: אם אומרים, חברים, אתם רואים, היו פה 1,000 מקרים, הצלנו את כולם, מקום שלא היו יש לנו 30.

קריאה: זה נתון חשוב.

קריאה: אם יש רישום קבוע בכל תחנה, טביעות לא למוות.

קריאה: מקרי טביעה.

קריאה: רושמים את זה כתיעוד, זה חשוב.

קריאה: לבקש את זה מהתחנות זה גם חשוב.

זאב בנימין בגין: למרות הבטחתי, ואנחנו רוצים שהדברים יירשמו בפרוטוקול, חברת כנסת בכבודה ובעצמה באה לקרוא לי.

זאב בנימין בגין: נעשה הפסקה.

זאב בנימין בגין: אני שוב מסביר, לא רק כירושלמי אלא גם כזקן חברי הכנסת.

זאב בנימין בגין: יש לנו עוד יומיים לסיום המושב, הכל בלחץ, מביאים חוקים ברגע האחרון, עדיין לא הצבענו בוועדת החוקה.

זאב בנימין בגין: אני פותח את הדיון, יקראו לי בעוד דקות אחדות כשהם יתארגנו, אני לא יודע מתי זה יהיה.

זאב בנימין בגין: היינו עם מר אפיה.

זאב בנימין בגין: הוא יצא.

זאב בנימין בגין: עכשיו תדבר יהודית אילני, שחיינית ומייצגת ארגון שחיינים וסקיפרים.

זאב בנימין בגין: את מייצגת את עצמך או ארגון?

יהודית אילני: זה לא ארגון פורמלי.

יהודית אילני: אנחנו קבוצה שהתארגנה סביב הסוגיה, מאוד ספונטנית, כבר שנתיים.

זאב בנימין בגין: תסבירי את הפילוסופיה ואת האנרגיה של הרעיון הזה.

זאב בנימין בגין: סליחה.

זאב בנימין בגין: אבי תשלים בקצרה.

אבי אפיה: אני מוחל על כבודי, אני יכול להמשיך אחרי זה.

זאב בנימין בגין: תסיים במשפט-שניים.

אבי אפיה: אלפי טובעים יש לנו בשנה.

אבי אפיה: אנחנו מונעים את הטביעות בכך שאנחנו מסמנים בתוך תחומי הרחצה איפה לשחות.

אבי אפיה: הסוגיה הזאת שבסופו של דבר אדם מגיע לבית החולים, זו תוצאה סופית של העניין אבל אנחנו מונעים וכך אנחנו גם דואגים במשך כל היום.

אבי אפיה: שירותי ההצלה לא מתאפיינים רק בשירותי הצלה, הם מעבר לכך.

אבי אפיה: אני חושב שצריכים לשים לב שהמודעות של העניין הזה של השמש, והבעיות של הגידולים הסרטניים שכל היום יש לנו תופעות - - -

זאב בנימין בגין: אנחנו נעסוק בזה לחוד.

אבי אפיה: לא, הם גורמים לכך שאנשים יגיעו מאוחר יותר.

אבי אפיה: הם לא מגיעים בשעות החמות, ואז יש לנו היווצרות של כמויות קהל שמגיעות לאחר הצהריים.

אבי אפיה: הטביעות עצמן נעשות בערב כמעט.

אבי אפיה: לכן אני מדבר על כך שצריכים לשים את הלב ואת הדעת על כך ששירותי ההצלה מסתיימים בשעות מוקדמות יחסית למה שהקהל מגיע.

אבי אפיה: על כך צריכים לשים לב.

זאב בנימין בגין: זו הערה חשובה, לא הבנתי אותה בתחילה.

זאב בנימין בגין: טוב.

אבי אפיה: מעבר לכך, תחומי הרחצה מצומצמים.

אבי אפיה: מי שלא יודע, תחנות ההצלה עובדות על 150 מטר, 75 מטר לכל צד.

אבי אפיה: וכשרואים את תחנות ההצלה אנשים חושבים שמרחוק, יש תחנת הצלה אז המציל נמצא במקום וזה לא כך, כי תחנות ההצלה הן על 150 מטר.

זאב בנימין בגין: אני חושב עוד פעם, אין אולי כאלה, זו עבודת פרך לצאת לחוף הים עם ארבעה נכדים, תאמינו לי הבנאדם חוזר רצוץ רק מהזאטוטים והחששות.

זאב בנימין בגין: גבירתי יהודית אילני בבקשה.

יהודית אילני: מספר דברים.

יהודית אילני: קודם כל הערכתי למצילים בתור מי ששוחה חורף וקיץ בים יום יום.

יהודית אילני: אנחנו התארגנו כמה פעמים אחרי שראינו שבאזורים מסוימים יש הרבה מאוד מתרחצים ומתרחצות, במיוחד בחגים כמו עיד אל פיטר ועיד אל אטחה, התארגנו מתנדבים מטעם עצמנו באותו חוף כי ידענו שהיו שם הרבה טביעות בעבר, וניסינו לעזור כמה שיכולנו.

יהודית אילני: אני חושבת שמאוד חשוב מזה ללמוד שיש את המקומות האלה וצריך להתארגן לקראת זה.

זאב בנימין בגין: אתם מאומנים?

יהודית אילני: פשוט באנו בעצמנו, התארגנו אחרי ששנה לפני כן היו הרבה מאוד מקרי טביעה והבנו - - -

זאב בנימין בגין: לא, אתם הכשרתם את עצמכם בכיוון הזה?

זאב בנימין בגין: כל תוספת היא טובה.

יהודית אילני: אנחנו יודעים החייאה.

זאב בנימין בגין: זו הכשרה חשובה ביותר.

זאב בנימין בגין: אני מתנצל אבל אלה החיים פה בשבוע האחרון.

זאב בנימין בגין: נציג האוצר צריך ללכת.

זאב בנימין בגין: תני עוד משפט והוא ילך.

יהודית אילני: נדמה לי שאת הנושא ההתנדבותי הזה צריך לבסס כמו שהוא קיים במדינות אחרות, להכשיר אנשים, לארגן אותם במשמרות מסודרות, לחשוב איך עושים את זה.

זאב בנימין בגין: זה בהתנדבות?

יהודית אילני: בהתנדבות, כן.

יהודית אילני: זה קיים בהרבה מאוד מקומות בעולם.

זאב בנימין בגין: עאטף, אתם מכירים את הקבוצה?

עאטף חיר אל-דין: אנחנו מכירים וגם בדקנו, מנתונים שלנו, אכן בחוץ לארץ למעשה שיטת ההצלה שונה לגמרי.

עאטף חיר אל-דין: יכולה להיות רכובה, שיטה של הצלה רכובה, לאורך - - -

זאב בנימין בגין: לא, בוא נשאל, אתם חושבים על האפשרות להיעזר במתנדבים לאורך החוף?

עאטף חיר אל-דין: הרשויות פועלות להעסיק וגם כאלה מתנדבים צעירים ולהכשיר אותם והם עושים את זה.

עאטף חיר אל-דין: היום זה קיים.

זאב בנימין בגין: עמיחי בבקשה.

עמיחי דוד: אני רק אציין שהתקציבים של הרשויות המקומיות, שירותי ההצלה ניתנים מתקציב הרשויות המקומיות וככל שרשות יש לה מגבלה תקציבית יש לה מענקי איזון אבל רק אציין שזה לא התחום שלי.

עמיחי דוד: הנושא פה הוא מוכנות כוחות ההצלה הימיים ואליו התכוננתי, אז ככל שתעלה סוגיה נוספת בנושא של המשטרה, של זק"א או מד"א, אני אשמח בהמשך להחזיר תשובה כתובה.

זאב בנימין בגין: אתה הבנת את זה כמוני.

עמיחי דוד: זה מה שהיה כתוב - - - אחראי על תקציב בטחון הפנים.

עמיחי דוד: מה שאני אומר לגבי התקציבים של הרשויות המקומיות זה ממה שאני מכיר וממה שבדקתי בבית עכשיו בהודעות, זה שהתפעול של המצילים הוא מתקציב הרשויות המקומיות.

עמיחי דוד: ככל שיש רשויות שחסר להן או שנמצאות במצב של הבראה, יש מענקי איזון ובהתאם לזה שאר השירותים המוניציפליים באותה מידה.

זאב בנימין בגין: הטענה היא, כך אני מבין, שעדיין חסרים תקציבים למרות מענקי האיזון בהתחשבנות הכוללת.

עמיחי דוד: כנראה שזה תמיד נכון.

זאב בנימין בגין: טוב, אתה יכול להגיד "אני מתקצב את משרד הפנים, שמשרד הפנים יתעדף על פי הבנתו" זה מה שאני יכול להבין.

עמיחי דוד: נכון.

עמיחי דוד: יש מענקי איזון שניתנים דיפרנציאלית ולפי - - -

זאב בנימין בגין: הם ניתנים, התקציב חונה במשרד הפנים, נכון?

זאב בנימין בגין: מענק האיזון חונה במשרד הפנים.

עמיחי דוד: נכון.

קריאה: כן אבל מי שחלש הוא חלש, הוא לא יקבל את זה.

עמיחי דוד: אני נזהר, זה לא הנושא שבסמכותי לכן אני לא רוצה לתת פה שום תשובה שהיא לא - - -

זאב בנימין בגין: טוב.

זאב בנימין בגין: סע לשלום.

עמיחי דוד: תודה רבה.

קריאה: זה מותנה, אני דיברתי על מועצה חלשה.

ג'מעה אזברגה: זה לא שייך לתקציב של הרשויות.

ג'מעה אזברגה: אדוני היושב ראש, רכישה של סירות הצלה למשל או חידוש שלהן, האם זה נחשב גם תקציב שמעביר האוצר לרשויות?

זאב בנימין בגין: לא אמרתי זאת.

זאב בנימין בגין: יש לנו פה עוד אפשרות לשמוע מנציג המשטרה, בבקשה.

זאב בנימין בגין: אנחנו חוזרים עכשיו לכותרת הראשונה כדי למלא גם אותה תוכן.

יהודית אילני: אפשר להשלים?

זאב בנימין בגין: סליחה, מצטער.

יהודית אילני: יש כלי שנעשה בו שימוש באוסטרליה ובעוד מקומות שזה רחפן שזורק בעצם גלגל הצלה מתנפח אופן אוטומטי ליד מישהו שנסחף, הוא נמצא בשימוש, הוא הציל שם המון מקרי מוות ואנחנו עוד לא ראינו אותו כאן, אני חושבת שזה כלי שכדאי לבדוק אותו.

זאב בנימין בגין: מעניין.

זאב בנימין בגין: אבל הוא פיתוח ייעודי או משתמשים ברחפן רגיל?

זאב בנימין בגין: הוא מסחרי?

קריאה: הראשון שפיתח את זה הוא איראני.

יהודית אילני: יכול להיות, אבל הוא נמצא בשימוש באוסטרליה - - -

זאב בנימין בגין: אצלנו, אתם מטפלים בזה?

זאב בנימין בגין: זה חשוב?

אבי אפיה: היינו ביחד עם התעשייה האווירית בישיבה בנושא הזה, הם אמרו שהעלויות הן מאוד גבוהות ואם אין לזה שוק ממש גדול, אין צורך לפתח דבר כזה.

יהודית אילני: זה קיים, לא צריך לפתח.

קריאה: אם התעשייה האווירית תיקח את זה ברור - - -

זאב בנימין בגין: אבל אם זה קיים למה צריך לפתח?

אבי אפיה: כי זה לא אותו דבר וזה לא תואם למה שאנחנו צריכים פה בארץ בהכרח.

זאב בנימין בגין: נשמע לי מוזר, אבל בסדר.

זאב בנימין בגין: העלית את הנקודה הזאת.

יהודית אילני: סוגיה אחרונה, בתור סקיפרית שאנחנו שומעים לפעמים שיש מקרי טביעה שכבר הגיעו רחוק מהחוף, ערוץ 16, ערוץ ההצלה, לפחות חודשיים סובל מהפרעות מאוד קשות, לא ניתן לשמוע שום דבר.

זאב בנימין בגין: מי מפעיל את הערוץ הזה?

יהודית אילני: RCC חיפה.

יהודית אילני: אנחנו פנינו ל- RCC חיפה ולא קיבלנו תשובה.

זאב בנימין בגין: ממי זה, ממי צריך לקבל תשובה?

זאב בנימין בגין: משרד התקשורת?

יהודית אילני: כן.

זאב בנימין בגין: הם לא מיוצגים פה.

זאב בנימין בגין: גם אני לא הייתי מניח שהם צריכים להיות כאן, אבל זו נקודה חשובה.

זאב בנימין בגין: הכל נרשם.

זאב בנימין בגין: כן, משטרת ישראל בבקשה.

2348: אני מאגף השיטור, ראש מדור שיטור ימי.

2348: אני אתייחס לכמה דברים בנושא תפקיד השיטור הימי כי אמרו פה איזו שהיא מילה קצת משמעותית מאוד, אחריות.

2348: משטרת ישראל לא אחראית על ההצלה בים אבל היא עושה זאת מתוקף אחריות שיורית לביטחון הנפש והרכוש.

2348: התפקיד של השיטור הימי הוא מילוי תפקידי המשטרה בתווך הימי.

2348: התווך הימי אומר 22 קילומטר, קרי 12 מייל משפל המים.

2348: שם אנחנו נמצאים.

2348: אנחנו פרוסים בחמישה מוקדים, בכנרת, שלושה מוקדים בים תיכון – חיפה תל אביב ולכיש קרי אשקלון ואילת.

2348: לשאלתך חבר הכנסת, אנחנו התחדשנו בספינות חדשות וכבר הן לא סירות גומי, ספינות טובות, חדשות.

ג'מעה אזברגה: שמחים לשמוע.

2348: נכנסו עשר ספינות, שתיים בכל בסיס ועוד שני אופנועי ים בכל בסיס בנוסף, בסך הכל אנחנו עם 20 כלי שייט חדישים ביותר, בעלי יכולת איתור, זיהוי, מכ"מ, פליר, יום, לילה ועובדים 24/7 למעט באילת.

זאב בנימין בגין: מה זמן ההתראה שהוא מבחינת

זאב בנימין בגין: כם זמן ההתראה הקבוע.

זאב בנימין בגין: למה תחנה נדרשת?

2348: התחנה נדרשת לביצוע פעולות אכיפה בתווך הימי שזה באזור ה-4-6 מייל בפועל, למרות שהתווך הוא 12 מייל.

2348: אנחנו פועלים בעיקר לאכיפה נגד כלי שייט, חוק השייט והצלה, אנחנו גם מצילים המון.

2348: אני יכול לתת כאן נתונים כמה הצלנו בשנה שעברה.

2348: גם סיוע לכלי שייט כולל גרירה.

זאב בנימין בגין: לגבי הצלה אני שואל מהו זמן ההתראה?

זאב בנימין בגין: אתם כל הזמן - - -

2348: אדוני היושב ראש זה משתנה, כי אנחנו נמצאים גם בים אבל לא כל הזמן בים.

2348: אנחנו גם מוגבלים במצב של הים.

2348: הסירות שלנו מוגבלות ל-1.5 מטר גג, קצת יותר.

זאב בנימין בגין: זה אצלכם ים 2?

2348: זה ים גבוה.

זאב בנימין בגין: לא, אתם מוגבלים עד ים 2?

2348: ים 5.

זאב בנימין בגין: אתם מוגבלים עד?

2348: 2 מטר הכוונה אדוני?

2348: הגלים.

2348: לא הבנתי את השאלה, אני אשמח לענות.

זאב בנימין בגין: בסדר, תמשיך.

2348: כלי השייט עצמו מוגבל.

2348: יש בעיה בכלי השייט.

2348: הסירות החדשות.

2348: הן הרבה יותר טובות מהישנות, מסירות הגומי שדובר עליהן בעבר, כמו שאמרתי קודם.

2348: הבסיסים שלנו ממוקמים, כמו שאמרתי, שלושה בים התיכון, טווחי השייט שלהם, אם אני מסתכל על 80 קילומטר, זה הבסיס שיושב בחיפה, ממכמורת ועד ראש הנקרה, של תל אביב זה בערך 60 קילומטר ואילת זה מפלמחים ועד עזה.

זאב בנימין בגין: מה המהירות שלהם?

2348: מהירות כלי השייט משתנה, בעיקר בסביבות ה-30 קשר.

זאב בנימין בגין: 30 קשר זה כפול 1.8.

זאב בנימין בגין: זה כמעט 60 קילומטר.

2348: נכון.

2348: זה טווח טוב מאוד, זה מהירות טוב בים טוב.

זאב בנימין בגין: אבל זה בשעה.

זאב בנימין בגין: זאת אומרת בכל זאת לוקח לכם נגיד בממוצע חצי שעה כדי להגיע לאירוע.

2348: אמת.

2348: אלא אם כן - - -

זאב בנימין בגין: אם אתם בבסיס.

2348: אמת.

2348: זה יכול לקחת גם יותר אם אתה נמצא - - -

זאב בנימין בגין: אבל אתם מפטרלים בעונה?

2348: אמת.

2348: מבצעים גם פעילויות אכיפה, אז אנחנו גם נמצאים בשטח.

2348: אנחנו מפעילים כל כלי שייט באמצעות שני אנשי משטרה או איש משטרה ומתנדב, שמכפיל, כולל אופנועי ים.

2348: אופנועי הים יכולים לעבוד יותר.

2348: לגבי שיתוף הפעולה עם מצילים, הייתה פה שאלה, אז אנחנו עובדים בשיתוף פעולה הדוק עם המצילים, אנחנו גם הדרכנו מצילים בנושא הצלה בתל אביב והעברנו להם קורס הצלה עם אופנועי ים בתל אביב, בגלי חוף, והדרכנו אותם גם כמדריכים.

2348: אתם מכירים את זה?

סמי עלי: יש ערוץ פתוח ביניכם לבין תחנות ההצלה?

2348: בוודאי.

סמי עלי: או שזה מסורבל?

סמי עלי: אזרח צריך להתקשר לתחנת המשטרה הקרובה ואז תחנת המשטרה יוצרת קשרים עם השיטור הימי?

סמי עלי: כך אנחנו עושים, אני אומר לך, הייתי עד למקרים, מתקשרים למשטרה, המציל עסוק במקרה ההצלה עצמו כדי להציל את הנפש, ואז המשטרה דואגת לעדכן את השיטור הימי.

סמי עלי: אני כאזרח אין לי ערוץ וגם למצילים אולי, ערוץ ישיר בשביל להודיע ולהתריע שיש מקרה טביעה?

סמי עלי: זו שאלה חשובה.

2348: כשאתה מתקשר 100 אתה מגיע למשטרה.

2348: המציל עובד בטווח של ה-150 מטר שלו זה החוף, וה-300 מטר שלו זה לעומק.

2348: מעבר לזה, המציל לא שם.

2348: היחידים שנמצאים שם ויכולים לתת מענה כשאתה מתקשר 100, זה השיטור הימי.

2348: אם זה עונה על השאלה שלך, כן.

2348: הקשר שלנו, ברגע שאתה נותן לי נקודה של אירוע אני יכול ליצור קשר ישירות עם המציל הטריטוריאלי, ולהכווין אותו וגם להפעיל אותו.

2348: אנחנו עושים זאת.

2348: יש לנו קשר הדוק טלפוני ישיר.

זאב בנימין בגין: בקשר להצעה ששמענו לגבי רחפני הצלה, אבל קודם כל לתצפית, יהודית אולי גם לגבייך כדאי לציין, על פי הבנתי, יש מגבלת רוח גם לגבי הרחפנים, יש מגבלה של מזג אויר, ואנחנו יודעים להגיד באוגוסט, אלה הרוחות היותר חזקות וכמובן זה מצטרף לעובדה שבאוגוסט או ביולי-אוגוסט אנחנו גם בים היותר גבוה ולכן גם בזרמים ולכן מערבולות, הכל.

זאב בנימין בגין: באותו זמן הרוחות יותר חזקות, אני לא יודע מה תהיה המגבלה לרחפן אבל כנראה שהיא תהיה.

זאב בנימין בגין: אני חוזר אליך, רחפנים יועילו לכם?

זאב בנימין בגין: עדיין לא זורקים כלום, רק לתצפית.

2348: יש לנו רחפנים בבסיסים.

זאב בנימין בגין: רק כדי להחזיק אדם שנקלע לצרה, להחזיק אותו במצלמה, רק שתדעו כל הזמן איפה הוא.

2348: יש לנו רחפנים בבסיסים, אנחנו מפעילים אותם במקרה הצורך.

2348: רחפנים שעברנו עליהם הכשרה, אנחנו מפעילים אותם, והם נמצאים בבסיסים גם בכנרת.

זאב בנימין בגין: אז הם רחפני תצפית?

2348: כן.

ג'מעה אזברגה: לא ל- - -

2348: לא, הם לא מסוגלים, הם רחפנים קטנים לבנים, בגודל הזה בערך, שמבצעים את הפעולה, אנחנו עובדים בשיתוף פעולה הדוק גם עם היחידה האווירית אם צריך, עם חיל הים, עם 669 וכל מה שקשור בזה, אנחנו יודעים לעבוד איתם.

זאב בנימין בגין: מד"א, יש לכם תוספות?

עופר שניר: בעקרון אנחנו פועלים במענה לחוף.

עופר שניר: בהתייחס לדיון על פי קריאה, זה יכול להיות או מציל דרך אגב, או אזרח.

עופר שניר: לנושא הקשר והתקשורת שנאמר, המלצתנו היא לחייג 101.

עופר שניר: 101 גם יכול לתת לנו איתור מיקום של אותו אזרח שמתקשר, כולל מציל.

עופר שניר: הווה אומר שאני יכול לשלוח - - -

זאב בנימין בגין: אנחנו נסיים את הכנת החוק אני מקווה, שעדיין ההצבעה - - -

עופר שניר: אני יכול לאתר איתור מדויק.

עופר שניר: סך הכל מומלץ, ואני יודע שהמצילים עוברים הדרכה בתחומי עזרה ראשונה ובכל קריאה אנחנו כמובן מפעילים באופן מידי כוננים ורכבי הצלה על פי מיקום האירוע.

עופר שניר: כולל הדרכה טלפונית של אותם אזרחים שמתקשרים, לתת מענה ראשוני.

זאב בנימין בגין: נהגי האמבולנס מאומנים בנתיבים, הם יודעים לאן להגיע, הם יודעים איזו דרך תהיה יותר פתוח, פחות פתוחה?

עופר שניר: הם יודעים, הם מכירים.

עופר שניר: יש להם גם יכולת רכבי 4 על 4.

סמי עלי: בחופים פתוחים?

עופר שניר: בחופים פתוחים אני אומר שוב, אמרתי, בחופים פתוחים שהם לא מאושרים ולא מסודרים, אנחנו בסך הכל במקרים האלה יש לנו יכולת להפעיל רכבי 4 על 4 או טרקטורונים שנמצאים במרחבים, ובחלק מהמקרים אנחנו גם מסתייעים ביחידות המשטרה או הכיבוי לאיתור מיקום וסיוע בהגעה.

זאב בנימין בגין: במקרה טביעה יש ציוד מיוחד הדרוש להצלת החיים?

עופר שניר: הציוד הטיפולי הוא אותו ציוד.

עופר שניר: אין ציוד שונה - - -

זאב בנימין בגין: לא, כי התקלה היא בכל זאת מיוחדת.

זאב בנימין בגין: זה לא קורה כל יום.

עופר שניר: ברור, אבל הציוד הוא אותו ציוד.

עופר שניר: זה ציוד החייאה שקיים בכל רכבי ההצלה.

זאב בנימין בגין: אותה פרוצדורה.

עופר שניר: נכון מאוד.

זאב בנימין בגין: עוד מישהו שרוצה להעיר כי אנחנו מתקרבים לסיום?

זאב בנימין בגין: אדוני היוזם, קיבלת תשובות, לפחות חלקיות?

ג'מעה אזברגה: חלק כן.

ג'מעה אזברגה: חלק, אני אמשיך להמליץ, אני מקווה.

ג'מעה אזברגה: קודם כל אפילו לא בכל בתי החולים יש תא לחץ שהוא משתמש, יגיד לי האיש של מד"א - - -

עופר שניר: תא לחץ זה כבר לא בתחום אחריותנו, זה משרד הבריאות.

ג'מעה אזברגה: אני מתוך המערכת אז זו הערת ביניים.

ג'מעה אזברגה: אנחנו בסופו של יום, אדוני היושב ראש, חותרים להגיע למצב כזה שיהיה לפחות קשר בין כל הגופים האלה, אם זה מד"א, אם זה שיטור אזרחי, אם זה המצילים.

ג'מעה אזברגה: על מנת להעלות את הנושא הזה שיהיו מקושרים ביחד, הסנכרון הזה.

ג'מעה אזברגה: זה ההצפה.

זאב בנימין בגין: היום חסר קשר כזה?

זאב בנימין בגין: בדרך כלל, משטרה או מד"א בדרך כלל - - -

סמי עלי: אין איזה גוף שמתכלל את הכל.

זאב בנימין בגין: עדיין אין לנו גוף שמתכלל את הכל גם ברצון של משרד הבריאות לקיים ולהקים מוקד ארצי, אז אנחנו לא שם.

ג'מעה אזברגה: לא חשוב, אנחנו חותרים להיות שם.

זאב בנימין בגין: זה הכל בסעיף שאיפה.

ג'מעה אזברגה: דבר שני, אני חותר להגיע למצב כזה שאנחנו נעשה קמפיין.

ג'מעה אזברגה: הקמפיין הזה שיהיה גם במשרד החינוך להיכנס אפילו לילדים, על מנת להעלות את המודעות ולהוריד את מספר התובעים.

ג'מעה אזברגה: בסופו של יום אחת המטרות שלנו היא גם חינוכית.

זאב בנימין בגין: אני חושב שכדאי להתרכז במבוגרים.

אבי אפיה: אני רוצה להעיר הערה קטנה, אנחנו עושים את זה בערים מסוימות בארץ, מצילים ניגשים לפני עונת הרחצה לגני ילדים, חינוך, באים לבתי ספר, נותנים דוגמאות, מראים.

ג'מעה אזברגה: למשל קורסים לשחייה.

זאב בנימין בגין: מה אתם מצפים?

זאב בנימין בגין: שילד בן שמונה יגיד לאבא שלו "שמעתי בקורס בבית הספר שכאן לא טוב להיכנס"?

אבי אפיה: נכון.

אבי אפיה: חלק מהעניין הוא שהילד בא ומכווין את האבא להיות ליד שירותי ההצלה ולא להיכנס למים האלה.

עאטף חיר אל-דין: אני יכול להעיר משהו?

עאטף חיר אל-דין: אנחנו במשרד הפנים מקיימים כל שנה קמפיין רחצה באינטרנט, או כל אמצעי התקשורת השונים, כולל סרטונים.

ג'מעה אזברגה: האם זה גם בערבית?

עאטף חיר אל-דין: גם בערבית גם באמהרית וגם ברוסית.

עאטף חיר אל-דין: חוץ מזה, באתר משרד הפנים ישנה חוברת הדרכה לתלמידי בתי הספר של חטיבות הביניים, יכולים להוריד אותה ולהעביר שיעורים כאלה, זה מיועד לחטיבות הביניים ודרך אגב זה בשיתוף משרד החינוך.

קריאה: יש - - - חוף פתוח.

קריאה: הקמפיין - - -

זאב בנימין בגין: עוד מישהו?

דרור בוימל: באמת בעשר שניות, אני מהחברה להגנת הטבע.

דרור בוימל: אני גם מהמתבלבלים בגלל הכותרת של הדיון.

דרור בוימל: אבקש, בגלל שזה נושא שחשבתי שהוא רלבנטי להיום, נושא התלמ"ת, המוכנות של ישראל לאירועי שמן וזיהום ים, זה נושא מאוד דחוף בגלל החיבור של אסדת לויתן שעומד להתקיים תוך כשנה מהיום, זה לא רלבנטי להיום אבל אני חושב שהדבר הזה חשוב שיהיה לו דיון נפרד בוועדה הזו.

דרור בוימל: כיום חסרים 20 תקנים למשרד להגנת הסביבה ליכולת להגן על הים והחופים, דבר שצריך להיפתר בזמן קצר ואני אשמח אם יהיה על זה דיון נפרד.

דרור בוימל: תודה.

זאב בנימין בגין: תודה.

ג'מעה אזברגה: תודה רבה אדוני היושב ראש.

זאב בנימין בגין: תודה רבה לכם.

זאב בנימין בגין: הדיון היה קטוע.

זאב בנימין בגין: יכול להיות ש- - - תזמן לסיכום אולי בעוד כמה חודשים, אני מקווה שהדיון יהיה יותר מסודר.

זאב בנימין בגין: אני מאוד מודה לכם על המידע שקיבלנו, על ההשתדלות בדרך כלל ותמיד יש לשפר.

זאב בנימין בגין: אתה מאוד הפתעת אותי עם המספר של אלפי אירועים שבהם ניצלו טובעים.

זאב בנימין בגין: אני לא הייתי מתאר לעצמי מספר כל כך גבוה.

זאב בנימין בגין: זה יפה מאוד.

עאטף חיר אל-דין: זה בזכות - - - העבודה - - -

זאב בנימין בגין: כן.

זאב בנימין בגין: וצריך את זאת להדגיש.

זאב בנימין בגין: תודה רבה.

ג'מעה אזברגה: מה שלא קיים בסטטיסטיקה.

ג'מעה אזברגה: אגב.

זאב בנימין בגין: ולכן אני מדגיש.

זאב בנימין בגין: תודה רבה לכם.